CELEX: 32018D0726(01)
Language: et
Date: 2018-07-18 00:00:00
Title: Komisjoni otsus, 18. juuli 2018, mis käsitleb kavandatavat kodanikualgatust „Alaline Euroopa Liidu kodakondsus“

26.7.2018   
               
               
                  ET
               
               
                  Euroopa Liidu Teataja
               
               
                  C 264/4
               
            
         KOMISJONI OTSUS,
         18. juuli 2018,
         mis käsitleb kavandatavat kodanikualgatust „Alaline Euroopa Liidu kodakondsus“
         (Ainult ingliskeelne tekst on autentne)
         (2018/C 264/05)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 16. veebruari 2011. aasta määrust (EL) nr 211/2011 kodanikualgatuse kohta (1), eriti selle artiklit 4,
         ning arvestades järgmist:
         
                     (1)
                  
                  
                     Kavandatava kodanikualgatuse „Alaline Euroopa Liidu kodakondsus“ (Permanent European Union Citizenship) teema on järgmine: „Euroopa Liidu kodakondsus“.
                  
               
                     (2)
                  
                  
                     Kavandatava kodanikualgatuse eesmärgid on järgmised: „ELi kodanikud valivad Euroopa Parlamendi ja osalevad selle töös, kasutades sel viisil oma aluslepingust tulenevaid õigusi, võimendades liidu demokraatiat ja tugevdades liidu kodakondsust. Arvestades Euroopa Kohtu seisukohta, et liidu kodakondsus on liikmesriikide kodanike „põhistaatus“, ning arvestades, et Brexit jätab miljonid ELi kodanikud ilma nii sellest staatusest kui ka hääleõigusest Euroopa Parlamendi valimistel, palutakse komisjonil teha ettepanek meetmete kohta, millega hoida ära ELi kodakondsuse ja õiguste kollektiivse kaotamise risk ning kinnitada kõigile ELi kodanikele, et kui selline staatus ja õigused on kord omandatud, on need alalised.“
                  
               
                     (3)
                  
                  
                     Euroopa Liidu lepinguga tugevdatakse liidu kodakondsust ja täiustatakse liidu demokraatlikku toimimist, nähes selleks muu hulgas ette, et igal kodanikul on õigus osaleda liidu demokraatias Euroopa kodanikualgatuse kaudu.
                  
               
                     (4)
                  
                  
                     Seepärast peaksid kodanikualgatuse kord ja tingimused olema selged, lihtsad ja kasutajasõbralikud ning vastama kodanikualgatuse olemusele, et julgustada kodanike osalust ja muuta liit ligipääsetavamaks.
                  
               
                     (5)
                  
                  
                     Aluslepingute rakendamiseks võib vastu võtta liidu õigusakti, mis käsitleb liikmesriigis seaduslikult elavate kolmanda riigi kodanike õigusi, sealhulgas tingimusi, mis reguleerivad liikumis- ja elukohavabadust teises ELi liikmesriigis. Kuigi selline õigusakt ei pruugi anda ELi lepingu artikli 50 kohaselt liidust välja astunud riigi kodanikele õigust hääletada või kandideerida Euroopa Parlamendi valimistel, võib ta anda sellise riigi kodanikele teatavad õigused, mis on võrreldavad liidu kodanike õigusega liikuda ja elada vabalt liikmesriikide territooriumil. Lisaks võib õigusi, mis on ELi kodanikel, kes on enne liikmesriigi liidust väljaastumist juba kasutanud oma vaba liikumise õigust, ning nende pereliikmetel, kaitsta ELi lepingu artikli 50 kohase lepinguga.
                  
               
                     (6)
                  
                  
                     Kavandatav kodanikualgatus ei jää ilmselgelt välja komisjoni volituste ulatusest, mille kohaselt komisjonil on õigus esitada ettepanek liidu õigusakti kohta, millega rakendatakse aluslepinguid vastavalt määruse artikli 4 lõike 2 punktile b.
                  
               
                     (7)
                  
                  
                     Kavandatav kodanikualgatus „Alaline Euroopa Liidu kodakondsus“ tuleks seega registreerida,
                  
               ON VASTU VÕTNUD KÄESOLEVA OTSUSE:
         
            Artikkel 1
            Kavandatav kodanikualgatus „Alaline Euroopa Liidu kodakondsus“ registreeritakse.
         
         
            Artikkel 2
            Käesolev otsus jõustub 23. juulil 2018.
         
         
            Artikkel 3
            Käesolev otsus on adresseeritud kavandatava kodanikualgatuse „Alaline Euroopa Liidu kodakondsus“ korraldajatele (kodanike komitee liikmetele), keda esindavad kontaktisikutena Anthony SIMPSON ja Dexter WHITFIELD.
         
         
            Brüssel, 18. juuli 2018
            
               
                  Komisjoni nimel
               
               
                  esimene asepresident
               
               Frans TIMMERMANS
            
         
         
            (1)  ELT L 65, 11.3.2011, lk 1.